Nádine en Derick praat oor dáái gerugteNádine en Derick Hougaard (Foto: Facebook/Samestelling) Die Afrikaanse sangeres Nádine en rugbyspeler Derick Hougaard het Dinsdagoggend op JacarandaFM die sluier gelig oor gerugte dat hulle ŉ paartjie is. Die radioaanbieder Rian van Heerden het as deel van sy laaste week as aanbieder van die Complimentary Breakfast-program dié bekendes gepols oor die vraag wat op talle aanhangers se lippe is. Nádine was aanvanklik alleen in die ateljee, en het geskerts sy het verwag om oor Van Heerden se laaste week as aanbieder te gesels, en nié gerugte oor ŉ verhouding nie. Hougaard het aan Van Heerden vertel hy het skoon stadiger gery op pad na die ateljee toe hy hoor wat bespreek gaan word, en was daarom effens laat. “Ons is nié verloof of ŉ couple nie,” het die sangeres laat hoor. “Ek het ŉ paar goeie vriende, nie net een nie, en om die een of ander rede het dié vriend van my nou bietjie aandag getrek omdat hy vriende is met my en toe ek met hom. Ek verstom my so bietjie oor die storie in hierdie stadium. As ons ŉ couple was, sou ons dit vandag eerste met jou gedeel het, maar ons is net vriende.” Van Heerden was nié bereid om haar antwoord te aanvaar nie. Hougaard het gesê hy was ook onder die indruk dat hy vir ŉ ander rede ateljee toe genooi is. “Ek het gedink ek is een van jou gunsteling-rugbyspelers, maar nou is dit nie waar nie,” het hy vir Rian geterg. “Ek het gedink ek moet die laaste week wat jy hier is saam met jou op die program kuier. Daar is definitief iets, maar ons moet dit nog uitwerk,” het Hougaard geskerts voor hy deur Nádine onderbreek is. “Ons is regtig net vriende. Ons kan selfs vir Derick ŉ meisie op die lug soek!” het sy teruggekap. Die bekendes het die saak daar gelaat. Nádine het aan Van Heerden vertel sy is tans terug van Nieu-Seeland waar sy in die verhoogproduksie Joseph and the Amazing Technicolor Dreamcoat te sien was. Sy is verder besig met die musiekopnames vir die vierde reeks van Musiek Roulette wat op SABC2 te sien is.